BRATISLAVA 10. novembra (SITA) - Americká herečka Demi Moore sa narodila 11. novembra 1962 v meste Roswell v americkom štáte Nové Mexiko. Demetria Gene si na svojho biologického otca - Charlesa Harmona veľmi nepamätá, pretože jej matku Victoriu opustil skôr, ako sa narodila. Úlohu náhradného otca v jej živote prebral Danny Guynes, ktorého priezvisko používala zaslobodna. Do jej života ale veľa pokoja nevniesol. Pravidelne menil prácu, čo znamenalo, že rodina sa asi štyridsaťkrát sťahovala. Victoria a Danni sa podgurážení alkoholom často hádali a ich spory prerástli až do fyzického násilia. Guynes napokon spáchal samovraždu. Väčšinu detstva Demi prežila na východe štátu Pennsylvánia a ako dieťa podstúpia niekoľko operácií. Sústavne jej totiž utekali oči. Má dvoch nevlastných bratov - Morgana Guynesa a Jamesa Craiga Harmona.
Keď mala Demi šestnásť rokov, odišla zo školy a začala sa živiť pózovaním. V osemnástich rokoch sa vydala za rockera Freddieho Moora, no manželstvo vydržalo iba štyri roky. Vtedy do jej života vstúpil Emilio Estevez, s ktorým bola tri roky zasnúbená. V roku 1985 sa dostala pred kamery. Zviditeľnila ju dráma General Hospital. Keď dostala prvý honorár, začala si užívať život plnými dúškami. Zachutil jej vtedy kokaín. Keď prišla v roku 1985 na pľac pri natáčaní filmu Eliášov oheň zdrogovaná, režisér Joel Schumacher ju jednoducho vyhodil. Demi sa zaprela a po týždni sa na nakrúcanie vrátila úplne v poriadku. Odvtedy sa jej meno v súvislosti s drogami nikdy viac neskloňovalo.
V roku 1987 sa narýchlo vydala v Los Angeles za herca Brucea Willisa, ktorému v rokoch 1988, 1991 a 1994 porodila tri dcéry. Demi si všimli aj tvorcovia časopisu Vanity Fair a keď bola tehotná, objavila sa nahá na jeho titulnej strane. Jej najstaršia dcéra Rumer Glenn dostala meno po britskej spisovateľke Rumer Goddenovej. Keď sa mala narodiť, Demi najala troch kameramanov, aby zaznamenali okamih jej príchodu na svet. Druhorodenej dcére vybrali meno Scout Larue a najmladšia zo sestier sa volá Tallulah Belle. Jej manželstvo a Willisom sa skončilo po jedenástich rokoch rozvodom v októbri 2000. Dôvod ale nikdy verejnosti neprezradili. Koncom septembra tohto roku sa zosobášila s hereckým kolegom Ashtonom Kutcherom.
Kariérny úspech dosiahla aj filmom Duch z roku 1990 a o tri roky neskôr zažiarila v kontroverznej snímke Neslušný návrh. O rok neskôr prijala ponuku hrať vo filme Škandálne odhalenia. V auguste 1992 pózovala pre Vanity Fair nahá opäť.
Demi je známa svojou zbierkou bábik a chová doma dvoch psov. Hollywoodski kolegovia ju majú radi pre jej jedinečný humor. Ako jedna z mála hviezd priznala, že absolvovala plastickú operáciu, v rámci ktorej jej odsali tuk z bokov, brucha a iných miest a nechala si zväčšiť prsia. Keď sa v roku 1996 začalo klebetiť, že je príliš tlstá, aby hrala vo filme Striptíz, neváhala a v nočnej šou Davida Lettermana sa vyzliekla.
Demi vlastní produkčnú spoločnosť Moving Pictures. Do histórie sa zapísala ako prvá herečka, ktorá za film zinkasovala desať miliónov dolárov. Na svojom konte má štyridsať filmov. Posledným z nich je film The Magic 7 z tohto roku.